P6_TA(2005)0230

Styrkelse af den europæiske konkurrenceevne

Europa-Parlamentets beslutning om styrkelse af den europæiske konkurrenceevne: Konsekvenser af de industrielle ændringer for politikken vedrørende de små og mellemstore virksomheder og disses rolle (2004/2154(INI))

Europa-Parlamentet,

- der henviser til Kommissionens meddelelse "Opfølge strukturændringer: En industripolitik for det udvidede Europa" (KOM(2004)0274),

- der henviser til Kommissionens meddelelse "En proaktiv konkurrencepolitik for et konkurrencebaseret Europa" (KOM(2004)0293),

- der henviser til artikel II-76 (Frihed til at oprette og drive egen virksomhed) i traktaten om en forfatning for Europa,

- der henviser til formandskabets konklusioner fra Det Europæiske Råd i Lissabon den 23. og 24. marts 2000 og Parlamentets beslutning af 15. marts 2000 forud for Det Europæiske Råds ekstraordinære møde den 23. og 24. marts 2000 i Lissabon [1],

- der henviser til Kok-rapporten om vækst og beskæftigelse, der blev forelagt for Rådet og Kommissionen den 3. november 2004,

- der henviser til Kommissionens meddelelse "Vækst og beskæftigelse: en fælles opgave: Et nyt afsæt for Lissabon-strategien" (KOM(2005)0024),

- der henviser til formandskabets konklusioner fra Det Europæiske Råd i Bruxelles den 22.- 23. marts 2005,

- der henviser til Kommissionens meddelelse "Fremtiden skaber vi i fællesskab: Politikudfordringer og budgetmidler i det udvidede EU 2007-2013" (KOM(2004)0101) og Kommissionens meddelelse "Finansielle overslag 2007-2013" (KOM(2004)0487),

- der henviser til forslag til Rådets forordning om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden (KOM(2004)0492),

- der henviser til forslag til Europa-Parlamentets og Rådets forordning om Den Europæiske Fond for Regionaludvikling (KOM(2004)0495),

- der henviser til Rådets beslutning af 20. december 2000 om et flerårigt program til fremme af initiativ og iværksætterånd, navnlig for små og mellemstore virksomheder (SMV) (2001-2005) [2],

- der henviser til det europæiske charter for små virksomheder, der blev godkendt af Det Europæiske Råd i Santa Maria da Feira i juni 2000,

- der henviser til Kommissionens rapport om gennemførelsen af Det Europæiske Charter for Små Virksomheder (KOM(2005)0030),

- der henviser til Kommissionens meddelelse om gennemførelsen af handlingsplanen for risikovillig kapital (RCAP) (KOM(2003)0654),

- der henviser til Kommissionens meddelelse 'Styreformer i EU: Bedre lovgivning'. (KOM(2002)0275),

- der henviser til Kommissionens meddelelse om konsekvensanalyse (KOM(2002)0276),

- der henviser til sin beslutning af 11. juli 1991 om industripolitik i et åbent og konkurrencebaseret miljø [3], sin beslutning af 29. juni 1995 om Kommissionens meddelelse om en politik til forbedring af industriens konkurrenceevne i Den Europæiske Union [4] og sin beslutning af 23. oktober 2003 om industripolitik i et udvidet Europa [5],

- der henviser til forretningsordenens artikel 45,

- der henviser til betænkning fra Udvalget om Industri, Forskning og Energi og udtalelse fra Udvalget om Beskæftigelse og Sociale Anliggender (A6-0148/2005),

A. der understreger industrisektorens betydning i EU som kilde til beskæftigelse og skabelse af velstand og aktiviteter i tjenesteydelsessektoren,

B. der tilslutter sig Kommissionens strategi, som er baseret på nødvendigheden af, at den europæiske industri er konkurrencedygtig, og som har til formål at opfølge strukturændringer i industrien,

C. der henviser til, at industrisektorens fremtid er tæt forbundet med væksten i tjenesteydelsessektoren, at tjenesteydelser bidrager til øget produktivitet i fremstillingssektoren, og at væksten i denne sektor fremmer efterspørgslen efter tjenesteydelser,

D. der glæder sig over etableringen af en ny EU-strategi for vækst og beskæftigelse, og der henviser til, at EU halter bagefter med hensyn til industripolitik, og at der skal handles hurtigt og effektivt,

E. der konstaterer, at udvidelsen af EU har betydet en væsentlig ændring af den industrielle struktur, og at den internationale konkurrence er blevet større,

F. der understreger den territoriale dimension i industripolitikken og den ødelæggende virkning af virksomhedsflytninger samt betydningen af den industrielle omstilling i de regioner, der er ramt af økonomiske omstruktureringer,

G. der henviser til, at EU står over for en meget stor demografisk udfordring i form af en aldrende befolkning, og at dette helt sikkert vil få indflydelse på industrisektoren, bl.a. i form af færre på arbejdsmarkedet,

H. der henviser til, at virkeliggørelsen af målet om konkurrenceevne afhænger af de menneskelige ressourcer, og at skabelsen af flere og bedre arbejdspladser også vedrører industrien,

I. der henviser til, at industrien ikke er en ensartet størrelse, og at en sektorbaseret fremgangmåde giver mulighed for en bedre vurdering af de faktorer, der ligger til grund for konkurrenceevnen; der henviser til, at virksomhedernes art, størrelse og aktivitetstype spiller en rolle, navnlig for så vidt angår de små virksomheder; der henviser til den økonomiske og sociale betydning af små virksomheder, der udgør mere end 95 % af virksomhederne i EU, og om deres centrale rolle i gennemførelsen af Lissabon-strategien,

J. der fremhæver, at man med de nuværende beskedne instrumenter i industripolitikken ikke kan omlægge industrien til højteknologi, og at en massiv indsats omfattende både offentlig og privat finansiering af forskning og udvikling (F&U) er nødvendig,

K. der mener, at det er absolut nødvendigt at forbedre lovrammen for virksomhedernes udvikling og deres adgang til fællesskabsprogrammer, idet der tages hensyn til virksomhedernes, herunder de små virksomheders, behov og behovet for at mindske den lovgivningsmæssige og administrative byrde,

L. der henviser til behovet for en opdatering af oplysningerne om industriens situation i EU efter 2004,

Fastsættelse af mål for den europæiske industripolitik

1. glæder sig over, at Kommissionen har besluttet sig for at prioritere industripolitikken på den europæiske dagsorden;

2. støtter fremme en målrettet industripolitik med henblik på at opfølge og planlægge strukturændringerne og udvikle en stærk og konkurrencedygtig europæisk industribasis;

3. glæder sig over, at der skelnes mellem afindustrialisering og strukturændringer, og er enig med Kommissionens vurdering (i KOM(2004)0274), at 'den europæiske industri står over for en række strukturændringer, som dog i det store hele er gavnlige og bør tilskyndes'; konstaterer imidlertid, at analysen af disse strukturændringer er ufuldstændig, og at der ikke foreligger uanfægtelige oplysninger om udflytningerne; mener derfor, at Kommissionen bør opfordre en ekspertgruppe, der skal arbejde tæt sammen med Det Europæiske Overvågningscenter for Forandringer (EMCC) og trække kraftigt på dette centers sagkundskab og erfaring, til at udfærdige en rapport til Det Europæiske Råd om dette emne;

4. mener, at en såvel kvantitativ som kvalitativ stigning i beskæftigelsen skal være et af de vigtigste mål i industripolitikken; anser det for absolut nødvendigt at gøre industrien mere attraktiv for de unge; opfordrer til, at der gøres en indsats for at informere om de forskellige erhverv og produktionsknowhow fulgt op af en EU-politik for anerkendelse af kvalifikationer og livslang uddannelse; opfordrer arbejdsmarkedets parter til at bidrage til dette mål og påtage sig deres del af ansvaret for at fremme en fælles indsats;

5. mener, at den sociale dialog bør bidrage til at få identificeret de mest effektive og de mest truede sektorer; henviser til, at i den forbindelse kunne aktørerne i den sociale dialog, navnlig Dublin-Instituttet, der er fortrolig med sociale dialoger og udveksling af bedste praksis, og som gennemfører sektorundersøgelser, mødes regelmæssigt med Kommissionen inden for rammerne af en europæisk konference om industriel udvikling;

6. bemærker, at beskæftigelsen i industrien er domineret af mænd; ønsker, at kvinder opfordres til at uddanne sig til en erhvervskarriere som led i Kommissionens indsats for livslang uddannelse;

7. opfordrer til, at der gøres en større indsats for at udvikle de menneskelige ressourcer, som med deres innovationspotentiale på lang sigt vil kunne øge industriens konkurrenceevne; mener, at det er af afgørende betydning at gøre industrien mere attraktiv for unge; opfordrer til, at der gøres en indsats for at udbrede kendskabet til industrielle erhverv og færdigheder, sammen med en europæisk politik om anerkendelse af kvalifikationer og livslang læring;

8. ønsker, at den europæiske industripolitik skal indebære mulighed for, at der udvikles europæiske toperhvervsdrivende;

9. mener, at instrumenterne i den europæiske forskningspolitik, f.eks. teknologiske platforme og initiativer, skal anvendes til at øge industriens konkurrenceevne;

10. mener, at den europæiske industripolitik skal styrke industriens innovationskapacitet, herunder teknisk, teknologisk og kommerciel innovation;

11. henviser til, at den tiltagende konkurrence fra vækstlandene bør være et incitament for de offentlige myndigheder til at skabe favorable forhold for nye produktioner eller produktionskombinationer, som kan skabe værditilvækst og beskæftigelse af høj kvalitet og sikre en komparativ fordel for EU;

12. mener, at EU's industripolitik bør føre til en afbalanceret udvikling, hvor den sociale samhørighed bevares;

13. mener, at det i forbindelse med fremme og planlægning af strukturændringer er nødvendigt, at de økonomiske og sociale aktører spiller en rolle, der gør, at de kan indgå aftaler om at fremme innovative arbejdsmønstre og give arbejdstagerne den nødvendige uddannelse, så de kan tilpasse sig disse ændringer;

Hensyntagen til de forskellige dimensioner af den europæiske industripolitik

14. tilslutter sig Kommissionens sektorspecifikke fremgangsmåde og ønsker, at den uafhængigt og objektivt vurderer konkurrenceevnen for hver enkelt sektor; herunder i et globalt perspektiv; anmoder om, at disse sektoranalyser tager højde for beskæftigelsen og industriens indvirkning på beskæftigelsesområderne og omfatter en vurdering af miljømæssige og sociale spørgsmål; mener, at disse analyser skal anvendes til at fastlægge og foregribe de behov, som industrien bliver stillet over for;

15. mener, at arbejdsmarkedets parter bør høres og om muligt opfordres til at deltage i udarbejdelsen af vurderingerne, således at det sikres, at de bliver effektive og også omfatter beskæftigelsesspørgsmål;

16. opfordrer til, at der gennem oprettelse af samarbejdskæder i den sektorspecifikke strategi tages hensyn til små og mellemstore virksomheders og små og mellemstore industrivirksomheders rolle i forbindelse med produktion og outsourcing; opfordrer desuden til, at der i denne strategi tages hensyn til mikrovirksomhederne, der udgør mere end 92 % af virksomhederne i EU; understreger betydningen af det europæiske charter for små virksomheder og kræver endnu en gang, at det får retskraft; anmoder om en afgørelse fra Rådet herom;

17. beklager, at Kommissionen ikke har gjort den nødvendige indsats inden for de sektorer og områder, der er særligt berørte af de industrielle ændringer, da de offentlige myndigheder er forpligtede til at gennemføre meget målrettede, kortsigtede politikker for de pågældende arbejdstagere, områder og sektorer; henviser til, at strukturfondene og især Den Europæiske Socialfond her kunne finde anvendelse;

18. understreger industriens rolle, når det drejer sig om at give struktur til EU; opfordrer Kommissionen til at tage hensyn hertil i forhandlingerne om strukturfondene og rammeprogrammet; ønsker, at der afsættes de nødvendige midler til oprettelse og udvikling af konkurrencepoler og konkurrencedygtige centre; understreger, at produktionens kvalitet er lige så vigtig som størrelsen af det beløb, der investeres i disse fonde;

19. foreslår, at der vedtages særlige aktioner for sektorer, der er særlig udsatte for virksomhedsflytninger, idet der skelnes mellem virksomhedsflytninger inden for EU og uden for EU's grænser, og for sektorer, hvor der er komparative og/eller højteknologiske fordele, og at dette sker på grundlag af en rapport fra Kommissionen, der bl.a. skal tage højde for disse sektorers sociale og regionale betydning;

20. er bekymret over manglen på tilgængelige oplysninger om industrien i de nye medlemsstater; opfordrer Kommissionen til at gøre status over industriområderne og udarbejde en handlingsplan med henblik på at imødegå de risici, der eksisterer for industrien og beskæftigelsen i disse lande; opfordrer Kommissionen til specifikt at følge op på resultaterne i forbindelse med det indre marked i de nye medlemsstater; understreger, at der mangler viden om små virksomheder og især håndværksvirksomheder i medlemsstaterne, også de gamle medlemsstater, og gentager sin anmodning om, at der gennemføres statistiske og økonomiske undersøgelser og analyser af disse virksomheder;

21. fremhæver Kommissionens vigtigste konklusion, nemlig at en forenkling af reglerne er nødvendig for at bevare de nye medlemsstaters stadig sårbare konkurrenceevne, og mener, at dette krav om mildere bestemmelser bør gælde for alle EU's medlemsstater, hvis man vil øge den generelle konkurrenceevne og sikre reel vækst i beskæftigelsen;

22. gør opmærksom på den store udfordring, som EU står over for i forbindelse med, at arbejdsgivere går på pension, og understreger, at der står millioner af arbejdspladser på spil; anmoder Kommissionen og Rådet om at udarbejde en EU-strategi, som aftales med de organisationer, der repræsenterer virksomhederne, for at tilskynde til generationsskifte i eksisterende levedygtige virksomheder;

En metode og en lovramme, der passer til EU's mål på det industrielle område

23. mener, at industripolitikken skal indgå i den reviderede Lissabon-strategi; opfordrer til, at der tages hensyn til den industrielle dimension i de tre søjler i denne strategi;

24. er positiv over for forslaget til handlingsprogram til gennemførelse af Lissabon-målene og insisterer på, at det skal indeholde nærmere fastsatte målsætninger, som medlemsstaterne skal være ansvarlige for; mener imidlertid ikke, at de 10 prioriterede temaområder på nuværende tidspunkt tager tilstrækkelig højde for de industrielle udfordringer;

25. mener, at det kun er muligt at anvende de synergier mellem EU-politikkerne, der påvirker industriens konkurrenceevne, hvis dette mål fremgår af handlingsprogrammet til gennemførelse af Lissabon-målene;

26. mener, at Kommissionens forpligtelse til bedre lovgivning skal prioriteres; ønsker, at Parlamentet og Rådet skal bidrage hertil; opfordrer Kommissionen og medlemsstaterne til sektor for sektor at fastsætte nærmere målsætninger for forenkling og fuld gennemførelse af den eksisterende lovramme;

27. opfordrer til at forbedre systemerne til vurdering af de nye bestemmelsers indvirkning; beklager, at disse procedurer er begrænset til virksomheder generelt og ikke omfatter en undersøgelse af indvirkningen på små virksomheder og mikrovirksomheder trods deres betydning; beklager også den manglende gennemskuelighed i disse procedurer, og at det er umuligt for virksomhedsorganisationer at reagere på konsekvensundersøgelserne; forventer, at Kommissionen fastsætter en klar og gennemskuelig metode for gennemførelsen heraf med deltagelse af relevante aktører fra industrisektoren;

28. kræver, at Kommissionen hører alle arbejdsmarkedets parter, og især fagforeningerne;

29. understreger behovet for en stabil makroøkonomisk ramme, som virksomhederne kan basere deres økonomiske prognoser på; mener derfor, at man i højere grad bør basere sig på de overordnede retningslinjer for de økonomiske politikker og retningslinjerne for beskæftigelsen;

Instrumenter, der støtter den europæiske industri

30. understreger, at mange eksisterende instrumenter ikke er enkle nok til, at alle virksomheder kan anvende dem; understreger ligeledes, hvor vigtigt der er, at der træffes foranstaltninger til begrænsning af den administrative belastning af små og mellemstore virksomheder; konstaterer, at små virksomheder stadigvæk kun udnytter de eksisterende fællesskabsprogrammer i begrænset omfang på grund af deres kompleksitet, de garantier, der kræves, eller administrative vanskeligheder; opfordrer Kommissionen til at forbedre dem og indlede forhandlinger med de organisationer, der repræsenterer virksomhederne, med henblik på at gøre dem mere effektive, især med henblik på at give flere muligheder for overførsel af F&U til små og mellemstore virksomheder, og til med støtte fra medlemsstaterne at gennemføre målrettede informationskampagner;

31. opfordrer til, at der i det syvende rammeprogram for forskning og udvikling fastsættes en klar langsigtet strategi til styrkelse af industriens innovationskapacitet, herunder de små og mellemstore virksomheders; støtter udarbejdelsen af langsigtede teknologiske industrielle programmer, der knytter offentlige og private partnere sammen;

32. opfordrer til yderligere at fremme teknologiplatforme, da de er et effektivt middel til at støtte innovation og den europæiske industri; mener, at teknologiplatforme skal udformes, således at der tages hensyn til strukturen i den europæiske industri, der hovedsagelig består af små og mellemstore virksomheder;

33. understreger den europæiske økonomis konkurrencedygtighedsproblem, der delvis skyldes det paradoks, at der skabes videnskabelig viden (nok i EU), men at den ikke i tilstrækkelig grad omdannes til innovation og især produktion; understreger, at denne situation kan forbedres, hvis industrien er med til at fastsætte prioriterede områder for finansiel støtte, og at der derfor skal gøres en indsats for at inddrage industrien og forbedre de små og mellemstore virksomheders stilling i det syvende rammeprogram;

34. anmoder Kommissionen om gennem det syvende rammeprogram for forskning og udvikling at undersøge, hvordan de eksisterende virksomhedsnetværk og Eureka-programmet, som virksomhederne er bredt repræsenteret i, kan styrkes;

35. forventer, at det flerårige program for konkurrenceevne og innovation støtter de små europæiske virksomheder i deres udvikling og bliver et instrument til gennemførelse af det europæiske charter for små virksomheder; mener, at det således kunne medvirke til, at disse virksomheder virkelig bliver omfattet af EU's industristrategi;

36. støtter målet om at reducere den samlede støtte til virksomheder, men minder dog om, at visse former for støtte er hensigtsmæssige til afhjælpning af mangler på markedet, f.eks. støtte til F&U, uddannelse, især erhvervsuddannelse og lærepladser, rådgivningstjenester og økonomisk udviklingsbistand til virksomheder; mener, at det er vigtigt at gøre industrien mere attraktiv for de unge, f.eks. gennem støtte til F&U, og informere om de forskellige erhverv og knowhow fulgt op af en EU-politik for anerkendelse af kvalifikationer og livslang uddannelse; er bekymret over den planlagte totale afskaffelse, med nogle få undtagelser, af regional støtte til store virksomheder uden for områder, der for tiden er støtteberettigede i henhold til EF-traktatens artikel 87, stk. 3;

37. mener, at det for at opnå fuld og effektiv international konkurrence er nødvendigt at sikre, at arbejdsstyrken bliver stadig bedre kvalificeret og stadig mere konkurrencedygtig;

38. mener, at uddannelse og erhvervsuddannelse, navnlig inden for de nye teknologier, bør prioriteres for at fremme konkurrenceevnen og beskæftigelsen; opfordrer til, at medlemsstaterne i den forbindelse foretager en objektiv vurdering af deres uddannelses- og erhvervsuddannelsessystemer;

39. opfordrer til, at der gøres en indsats for at fremme en mere effektiv forsknings- og innovationspolitik ved at tage højde for ledsagepolitikker som gennemførelse af det indre marked og indførelse af en billigere, mere fleksibel patentpolitik, der giver bedre adgang for små og mellemstore virksomheder;

40. understreger betydningen af statsstøtte for små og mellemstore virksomheder i medlemsstaterne; opfordrer Kommissionen til inden for strukturfondene at bibeholde alle instrumenter, som støtter økonomisk og socioøkonomisk omstilling i regioner, der rammes af virksomhedsflytninger; opfordrer til at tage mere hensyn til små virksomheder og mikrovirksomheder i disse regioner og generelt i alle samhørighedspolitikkerne; anmoder i den forbindelse Kommissionen og Rådet om at indarbejde anbefalingerne i det europæiske charter for små virksomheder i prioriteringerne for målene konvergens, konkurrenceevne og samarbejde;

41. forventer en klart affattet og effektiv ramme for intellektuel ejendomsret og ønsker en vedtagelse af direktiverne om overholdelse af intellektuelle ejendomsrettigheder og fællesskabspatentet;

42. mener, at det er vigtigt, at der udvikles ledsageforanstaltninger for at hjælpe industrien med at erobre markeder uden for EU og dermed tage aktivt del i væksten i de nye lande;

43. opfordrer Kommissionen til at fastsætte de midler (f.eks. risikovillig kapital), der også på EU-plan skal anvendes til at fremme nye virksomheder, især inden for de nye teknologier, og til at tilskynde til foranstaltninger med indirekte virkning;

44. støtter de anbefalinger, der skal gøre det muligt for virksomheder at udvikle sig internationalt; ønsker, at de også skal anvendes på små og mellemstore virksomheder; anmoder Kommissionen om at anvende de forsvarsmekanismer, som WTO har fastsat, hvis en europæisk industrisektor er offer for ulovlig handelspraksis;

45. understreger, at de opsplittede europæiske kapitalmarkeder hindrer, at markederne for risikovillig kapital kan fungere tilfredsstillende, og mener, at det er vigtigt at afhjælpe dette for at lette virksomhedernes adgang til finansieringskilder; gør opmærksom på, at det er nødvendigt at øge virksomhedernes adgang til finansielle instrumenter og gøre finansiering lettere tilgængelig til fordel for gensidige garantiordninger; opfordrer til at oprette nyskabende finansieringsordninger for at opfylde behovene i virksomhederne, herunder små virksomheder og mikrovirksomheder, for materielle og immaterielle investeringer, herunder især hvad angår standarder, teknologi, miljø og markedsudvikling; opfordrer til foranstaltninger til fremme af forbindelsen mellem egenkapital og økonomiske midler, og til, at der arbejdes for at skabe forbindelse mellem midler, virksomheder, industrien og universiteter; opfordrer i den forbindelse til at være særlig opmærksom på instrumenter, der er rettet mod små og mellemstore virksomheder;

46. henviser til, at de offentlige myndigheder, for så vidt angår de ufuldstændige markeder, burde opmuntre til udvikling af aktiviteter inden for de områder, hvor de økonomiske aktører finder risiciene for store; henviser til, at det i den forbindelse i øvrigt haster med at få identificeret de sektorer med høj værditilvækst, navnlig inden for de nye teknologier, som de offentlige myndigheder kunne støtte for at sikre beskæftigelse af høj kvalitet; mener ligeledes, at de offentlige myndigheder har pligt til at udveksle forsknings- og innovationsaktiviteter, eftersom sådanne aktiviteter har positive eksterne virkninger;

47. understreger, at en effektiv industripolitik skal have en global dimension, og håber, at den nye generation af EU-programmer for ekstern bistand for perioden 2007-2013 vil blive anvendt på en strategisk hensigtsmæssig måde til fremme af og støtte til internationaliseringen af den europæiske industri, og særlig små og mellemstore virksomheder, på tredjelandemarkeder;

48. forventer, at der ved udformningen af de nye finansielle overslag for perioden 2007-2013, tages hensyn til den europæiske industris og især de små og mellemstore virksomheders betydning og behov;

49. mener, at kommunikationsinfrastrukturerne og det logistiske system spiller en væsentlig rolle for fremme af den industrielle udvikling og den økonomiske integration i det udvidede EU; mener, at det transeuropæiske transportnet og især de grænseoverskridende sektioner bør færdiggøres hurtigt, og opfordrer til, at der afsættes den nødvendige støtte på EU-budgettet for perioden 2007-2013;

50. foreslår som led i planen til reform af statsstøtteordninger, at der i forbindelse med Lissabon-målene fastlægges en klar strategi til fremme af innovation, der dækker alle sektorer; mener, at innovation, der skal forstås i bred betydning og ikke være begrænset til de teknologiske aspekter, skal være et grundlæggende mål i EU's industripolitiske strategi;

51. understreger, at det er nødvendigt at fremme alle initiativer, der skal gøre det muligt for virksomheder at udvikle sig til den størrelse, der kræves for at kunne konkurrere mere effektivt på det globale marked;

52. opfordrer Kommissionen til regelmæssigt at evaluere resultaterne, især hvad angår nye arbejdspladser, af politikkerne til fremme af forsknings- og udviklingsaktiviteter, da det finansielle perspektiv ikke er det eneste, der tæller;

*

* *

53. pålægger sin formand at sende denne beslutning til Rådet, Kommissionen og medlemsstaternes regeringer og parlamenter.

[1] EFT C 377 af 29.12.2000, s. 164.

[2] EFT L 333 af 29.12.2000, s. 84.

[3] EFT C 240 af 16.9.1991, s. 213.

[4] EFT C 183 af 17.7.1995, s. 26.

[5] EUT C 82 E af 1.4.2004, s. 627.

--------------------------------------------------